২০১৩ চনৰ ১৬ ছেপ্তেম্বৰত সকলো ধৰণৰ কৰ অবিহনে ১ লিটাৰ পেট্ৰ ’ লৰ দাম আছিল ৫২.১৫ টকা। ৫ বছৰ পিছত আজিৰ তাৰিখত কৰ বিহীন ১ লিটাৰ পেট্ৰ ’ লৰ দাম ৩৮.৪৭ টকা। ২০১৩ চনত ১ লিটাৰ পেট্ৰ ’ লৰ পেট্ৰ ’ ল পাম্পত দাম আছিল প্ৰায় ৭৬ টকা। এতিয়া ১ লিটাৰ পেট্ৰ ’ ল ভৰাবলৈ গুৱাহাটীত গ্ৰাহকে ভৰিব লাগে ৮৩.২০ টকা। ৫ বছৰ পূৰ্বে আন্তঃৰাষ্ট্ৰীয় বজাৰত খাৰুৱা তেলৰ মূল্য আছিল প্ৰতি বেৰেলত ৯৫ মাৰ্কিন ডলাৰ। ২০১৮ বৰ্ষত সেই মূল্য হ্ৰাস পাই হৈছেগৈ ৬৯ মাৰ্কিন ডলাৰ। আন্তঃৰাষ্ট্ৰীয় বজাৰত খাৰুৱা তেলৰ মূল্য হ্ৰাস পোৱাৰ লগে লগে ভাৰততো ইয়াৰ প্ৰভাৱ দেখা গৈছে। অৱশ্যে এই প্ৰভাৱ তেলৰ মূল্যৰ বিশ্লেষণ কৰিলেহে স্পষ্ট হৈ পৰে। বাহিৰৰ পৰা চালে তাৰ কোনো উমান পোৱা নাযায়। আন্তঃৰাষ্ট্ৰীয় বজাৰত প্ৰতি বেৰেল খাৰুৱা তেলৰ মূল্য ৯৫ মাৰ্কিন ডলাৰ হৈ থকা অৱস্থাত ভাৰতত কৰবিহীন ১ লিটাৰ পেট্ৰ ’ লৰ দাম আৰম্ভণিতে উল্লেখ কৰা ধৰণে প্ৰায় ৫০ টকাৰ ওচৰা-ওচৰি আছিল। চলিত বৰ্ষত আন্তঃৰাষ্ট্ৰীয় বজাৰ প্ৰতি বেৰেলৰ মূল্য প্ৰায় ৩০ ডলাৰ হ্ৰাস পোৱাত কৰবিহীন প্ৰতি লিটাৰ পেট্ৰ ’ লৰ মূল্য হয়গৈ ৩৮.৪৭ টকা। এয়াই হৈছে আন্তঃৰাষ্ট্ৰীয় বজাৰৰ খাৰুৱা তেলৰ মূল্য হ্ৰাস-বৃদ্ধিৰ ভাৰতৰ বজাৰত পৰা প্ৰভাৱ। পিছে সেই প্ৰভাৱৰ ফল ভোগ কৰিবলৈ সমৰ্থ হোৱা নাই দেশৰ সাধাৰণ জনতা।